贈章默
作者：蘇軾
朝代：宋

paragraphs: 章子親未葬，餘生抱羸疾。
朝吟噎鄰里，夜淚腐茵席。
前年黑花生，今歲白髮出。
身隨日月逝，恨與天地畢。
願求不毛田，親築長夜室。
難從王孫裸，未忍夏后堲。
五陵多豪士，百萬付一擲。
心知義財難，甘就貧友乞。
不辭毛髮施，行自丘山積。
此志苟朝遂，夕死真不戚。
誓求無生理，不踐有爲迹。
棄身尸陀林，烏鳶任狼藉。